[Foto’s en video] Persone steeds vasgekeer onder puin by Jhb-hospitaal‘n Gedeelte van die dak by Charlotte Maxeke-hospitaal het op 2 Maart 2017 ineengestort (Foto: ER24) Vermoedelik minstens drie persone is steeds onder puin vasgekeer nadat ‘n gedeelte van die dak Donderdag by die Charlotte Maxeke Akademiese Hospitaal inmekaargestort het. Russel Meiring, woordvoerder van ER24, het gesê reddingspanne moes van spesiale toerusting gebruik maak om verskeie punte van die gebou te stabiliseer vir verdere veiligheid. Die reddingspanne maak van die honde-eenheid gebruik om te bepaal waar persone moontlik onder die puin vasgekeer is. Die dak het Donderdagmiddag by die hospitaal in Parktown, Johannesburg, ineengestort tydens konstruksiewerk om lekkasies te herstel. Werkers en pasiënte is vermoedelik onder die puin vasgekeer. Arnold Malotana, hoofdirekteur van die Gautengse departement van gesondheid se nooddienste, het aan African News Agency (ANA) gesê dat die gedeelte van die dak naby die hoofingang ineengestort het tydens herstelwerk. “Die kontrakteurs was besig om die dak te herstel toe dit ineengestort het,” het Malotana gesê. “Van die kontrakteurs en vermoedelik drie pasiënte is onder die puin vasgekeer. Niemand is nog gevind nie.” Verskeie paramedici was op die toneel om die beseerdes te behandel. Die betrokke gebied is afgesper vir verdere ondersoek. Nana Radebe, woordvoerder vir Johannesburgse nooddienste, het gesê een persoon is na ŉ nabygeleë hospitaal geneem vir verdere behandeling. Die Gautengse departement van gesondheid het in ŉ verklaring gesê die dak naby die kraamsaal het ineengestort. Jack Bloom, woordvoerder van die Demokratiese Alliansie, het gesê die hele hospitaal moet dringend ondersoek word om te bepaal of dit veilig is. Hy het gesê hy het vantevore al die kwessie oor die strukturele defekte op die gebou se vyfde vloer aangeroer. Volgens hom benodig die vloer minstens R50 miljoen se dringende herstelwerk. “Die personeel by die hospitaal is vantevore gewaarsku oor dakke wat lek en ander strukturele probleme in die gebou.” #CharlotteMaxeke ER24’s Russel Meiring giving an update, he says 3 people are believed to be trapped under the rubble @KayaNews pic.twitter.com/0IpTiNIf9b — Keneiloe Huma (@keneiloeB) March 2, 2017